Publication: Magyar Közlöny
Issue: MK-2000-31 (Year: 2000, Number: 31)
Era: 1990-2004
Section: a 7/2000. (IV. 7.) OM rendelethez
Paragraph Index: 97

1. A képzési cél Szakemberek képzése, akik az okleveles kémia, biológia, földrajz szakos tanári vagy vegyész-, biológus-, geológus-, geográfus-, orvosi, gyógyszerészi, műszaki, mezőgazdasági, élelmiszeripari oklevéllel rendelkezve és szakképzettségük birtokában folytatott eredményes szakmai tevékenységük során szerzett tapasztalataikra támaszkodva képesek az eredeti végzettségüknek megfelelő területen a környezeti ismeretek alkotó alkalmazására, és a természetvédelem, környezetvédelem, ipar, mezőgazdaság, egészségügy, a vízügy, a közigazgatás területén az interdiszciplináris és multidiszciplináris környezeti ismereteket igénylő tevékenységek ellátására. Olyan szakemberek képzése, akik a természeti és társadalmi szabályozók széles körű ismeretével rendelkeznek, és ennek alapján képesek a korszerű környezetvédelmi szemléletű gondolkodásra. Az oklevél megszerzése után rendelkezniük kell azokkal az ismeretekkel, amelyekkel hatékonyan vehetnek részt a környezetvédelmi munkában. Rendelkezniük kell olyan alapvető ismeretekkel, hogy a környezetvédelmi problémákat felismerjék. Emellett tájékozottnak kell lenniük egészségügyi, jogi, közgazdasági, közigazgatási és szociológiai területeken is. A közoktatásban, a közigazgatásban, környezet- és természetvédelemmel foglalkozó munkahelyeken, ipari és mezőgazdasági üzemek környezetvédelemmel kapcsolatos egységeiben helyezkedhetnek el.

Source: https://magyarkozlony.hu/hivatalos-lapok/51d79f3241d32994c552fd03da07c3628e4193f8/dokumentumok/b70e75eaf47ec919faa74b4c04418f2f4d2972fd/letoltes